懷南塘朱省閲
作者：衛宗武
朝代：宋

paragraphs: 我如蟄戶居，跬步不可移。
君有遠行役，暑途方驅馳。
覘知所如往，謂已杭雙溪。
人苟懷忠信，蠻貊其行之。
平生玉雪襟，節行所素持。
督運奉省檄，迨今已數期。
故牘出袖間，數不差毫釐。
皓皓其可汙，皎若明鑑垂。
堂堂大司存，肯計銖與錙。
往事等塵埃，意者窮奸欺。
奸欺固莫逃，賞識必見奇。
豈惟憂責無，可以歌嘯歸。
獨念行路難，藴隆丁斯時。
野有暍死夫，何以當炎曦。
越山未易登，其上號狐狸。
越水不可厲，其下多蛟螭。
鬼魅常瞰人，往者來者稀。
毋爲巖壑娛，返旆因遲遲。
粵從軫既東，一日腸九迴。
桂秋俄已近，數日盼歸期。